‘Skisofreniese’ ANC reël optog teen homselfAdv. Anton Alberts, die VF Plus se voorsitter. Foto: Verskaf Die ANC se besluit om ’n optog teen homself te hou, teen onder meer e-tol, deur op te ruk na die Uniegebou in Pretoria is tekenend “van ’n party wat verval het in ’n ernstige toestand van skisofrenie en ’n ongesonde onderskatting van die intelligensie van kiesers”. Adv. Anton Alberts, VF Plus-voorsitter, meen ook: “Die optog teen homself sal die kiesers nie oortuig dat dit [nie] wel die ANC was wat e-tol ingestel het teen die wense van Gautengers nie en nog minder dat die ANC uiteindelik vrywillig die e-tolstelsel sal afskaf.” Alberts sê Tito Mboweni, minister van finansies, het dit duidelik gemaak tydens sy aanvullende begrotingstoespraak dat die e-tolstelsel hier is om te bly. “Die ANC het dus sy vlag in die grond geplant oor die kwessie en die Gautengse ANC se optog sal geensins opvattings wysig dat die ANC die vark in die verhaal is nie.” Hy meen die kans is goed dat Mboweni die ANC Gauteng in volgende jaar se provinsiale verkiesing kan kos. “ŉ Verkiesingsuitslag van onder 50% [sal die ANC] noop om koalisievennote te neem om te oorleef indien hy gewilliges kan vind.” Andersyds skep dit die geleentheid vir die opposisie om self ŉ koalisie te skep en die provinsie se bestuur oor te neem. “Die VF Plus bly gekant teen die e-tolstelsel en is gereed as die vierde grootste party in Gauteng om as deel van ’n toekomstige opposisie-koalisie die provinsiale regering oor te neem en formeel ’n dispuut met die nasionale regering oor die e-tol te verklaar,” sê Alberts.